Pretoria-burgemeester gekaapSolly Msimanga, Pretoria se burgemeester. Foto: Phillip Bruwer Solly Msimanga, die uitvoerende burgemeester van die Tshwane-metro, is Saterdag in die vroeë oggendure in Midrand gekaap. Samkelo Mgobozi, Msimanga se woordvoerder, het die voorval aan Maroela Media bevestig. “Ek het nog nie al die feite nie. Ek kon nog nie met die burgemeester praat nie; hy is nog duidelik geskok, maar ongedeerd. Ek sal later vandag met hom praat, waarna ons ŉ verklaring sal uitreik,” het Mgobozi gesê. Volgens wat Maroela Media kon vasstel is Msimanga Saterdag in die vroeë oggendure buite ŉ restaurant gekaap en is sy grys Mercedes Benz CLS 250 met die registrasienommer FT 43 XH GP gesteel. Die voertuig is nog nie opgespoor nie. Dit het ŉ opsporingstoestel gehad, maar die sein is na bewering vir die laaste keer in die noorde van Pretoria opgemerk. Msimanga het ná die voorval hulp op Twitter en Bolo versoek in ŉ poging om die voertuig op te spoor en om mense te vra om daarvoor uit te kyk. Meer inligting volg. Die burgemeester se motor wat gekaap is. Foto: Via Twitter